รัฐบาลไทย-ข่าวทำเนียบรัฐบาล-นโยบายการจัดตั้งกระทรวงการอุดมศึกษา
วันจันทร์ที่ 21 พฤษภาคม 2561
นโยบายการจัดตั้งกระทรวงการอุดมศึกษา
ศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ มอบนโยบายในการประชุมเชิงปฏิบัติการเพื่อระดมความคิดเห็นเรื่อง "การจัดตั้งกระทรวงการอุดมศึกษา: โครงสร้าง อํานาจหน้าที่ และทิศทางอุดมศึกษาไทยในอนาคต" ครั้งที่ 2
ศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการมอบนโยบายในการประชุมเชิงปฏิบัติการเพื่อระดมความคิดเห็นเรื่อง "การจัดตั้งกระทรวงการอุดมศึกษา: โครงสร้าง อํานาจหน้าที่ และทิศทางอุดมศึกษาไทยในอนาคต" ครั้งที่ 2เมื่อวันเสาร์ที่ 19 พฤษภาคม 2561ณ โรงแรม เดอะ เบอร์เคลีย์ ประตูน้ํา กรุงเทพฯ โดยมีนายสุภัทร จําปาทอง เลขาธิการคณะกรรมการการอุดมศึกษา ผู้บริหารสถาบันอุดมศึกษา รวมทั้งผู้บริหารและบุคลากรสํานักงานคณะกรรมการการอุดมศึกษา (สกอ.) เข้าร่วมประชุมกว่า 300 คน
นพ.อุดม คชินทรกล่าวว่า การประชุมครั้งนี้เพื่อทําความเข้าใจ ชี้แจง และระดมความเห็นเกี่ยวกับการจัดตั้งกระทรวงการอุดมศึกษาให้กับข้าราชการและบุคลากรของ สกอ. ซึ่งจะเป็นบุคคลที่มีบทบาทสําคัญในการส่งเสริมและสนับสนุนการดําเนินงานของสถาบันอุดมศึกษาและกระทรวงการอุดมศึกษาในอนาคตอันใกล้
โดยเน้นย้ําให้ทุกคนมองเห็นภาพใหญ่ของการอุดมศึกษาทั้งประเทศ และทิศทางการอุดมศึกษาโลก อาทิ การอุดมศึกษาของสิงคโปร์ ที่ปรับเปลี่ยนให้ตอบโจทย์การเรียนรู้ของคนทุกช่วงวัยและการเรียนรู้ตลอดชีวิต เป็นต้น พร้อมทั้งพัฒนาคนทั้งประเทศให้มีความทันสมัย ทันโลก ทันการเปลี่ยนแปลง มุ่งเน้นการเรียนไปพร้อม ๆ กับการทํางาน ตลอดจนสามารถปรับเปลี่ยนการทํางานได้หลายรูปแบบและหลายอาชีพ รวมทั้งรองรับอาชีพที่จะเกิดขึ้นใหม่ในวันข้างหน้า
สําหรับแนวทางการจัดตั้งกระทรวงการอุดมศึกษานั้นได้ออกแบบให้เป็นกระทรวงที่มีขนาดเล็ก แต่มีความสําคัญในการขับเคลื่อนเศรษฐกิจและสังคมของประเทศ ผลิตกําลังคน 4.0 ที่มีคุณภาพสูง และสร้างองค์ความรู้ใหม่ที่มีนวัตกรรมโดยมีภารกิจสนับสนุนส่งเสริมงานของสถาบันอุดมศึกษา ไม่เน้นการควบคุม แต่จะช่วยเหลือเมื่อเกิดปัญหา สถาบันอุดมศึกษาจึงมีอิสระในการบริหารจัดการเช่นเดิม อีกทั้งส่งเสริมงานวิจัยที่ตอบโจทย์ภาคอุตสาหกรรม เน้นการสร้างสินค้าเชิงพาณิชย์ ที่จะช่วยพัฒนาท้องถิ่นในพื้นที่และขับเคลื่อนเศรษฐกิจของประเทศ พร้อม ๆ กับการประสานการจัดสรรงบประมาณให้สถาบันอุดมศึกษาในสังกัด ที่จัดหลักสูตรตอบโจทย์ยุทธศาสตร์ชาติ 3 ด้าน ได้แก่ ด้านความสามารถในการแข่งขัน ด้านการพัฒนาเสริมสร้างศักยภาพคน และการสร้างความเท่าเทียม ลดความเหลื่อมล้ํา เพื่อวางแผนผลิตและพัฒนากําลังคนให้ตรงกับความต้องการของประเทศโดยมุ่งหวังให้กระทรวงการอุดมศึกษาเป็นกระทรวงที่เชื่อมโยงยุทธศาสตร์ชาติ และเชื่อมโยงกับกระทรวงอื่น ๆ ภาคเอกชน ภาคอุตสาหกรรม และภาคประชาสังคม ให้สามารถทํางานร่วมกันได้
ส่วนการรวมกระทรวงวิทยาศาสตร์และเทคโนโลยีไว้ในกระทรวงอุดมศึกษานั้นเกิดจากแนวคิดการบริหารจัดการงานวิจัยให้ตอบโจทย์ประเทศ ของพล.อ.ประยุทธ์ จันทร์โอชา นายกรัฐมนตรีซึ่งขณะนี้ได้มอบให้นายกอบศักดิ์ ภูตระกูลประธานคณะกรรมการขับเคลื่อนการปฏิรูปประเทศ พิจารณา
แม้ที่ผ่านมาการจัดตั้งกระทรวงการอุดมศึกษาไม่ได้นําเรื่องการวิจัยหรือวิทยาศาสตร์และเทคโนโลยีมารวมเข้าด้วยกันเนื่องจากมีข้อจํากัดด้านเวลาที่ต้องเร่งดําเนินการจัดตั้งกระทรวงการอุดมศึกษาให้แล้วเสร็จ แต่หากมองถึงสถานการณ์ปัจจุบันจะเห็นว่า หากสามารถบูรณาการร่วมกันได้จริง ๆ ก็จะทําให้เกิดพลังขึ้นอย่างมาก ซึ่งจะช่วยขับเคลื่อนเศรษฐกิจและสังคมของประเทศได้อย่างจริงจัง
อย่างไรก็ตามควรผลักดันให้กระทรวงการอุดมศึกษาเกิดขึ้นก่อนเพราะได้ร่างกฎหมายต่าง ๆ ไว้เรียบร้อยแล้ว และเชื่อมั่นว่า "กระทรวงการอุดมศึกษา" จะเป็นจุดเริ่มต้นในการปฏิรูปการศึกษาที่สําคัญของประเทศด้วย
"เป็นกระทรวงที่มีขนาดเล็ก
แต่สําคัญต่อการขับเคลื่อนเศรษฐกิจและสังคม
ผลิตกําลังคน 4.0 ที่มีคุณภาพสูง
และสร้างองค์ความรู้ใหม่ที่มีนวัตกรรม
ย้ําให้ทุกคนมองเห็นภาพใหญ่
ของการอุดมศึกษาทั้งประเทศ
และทิศทางการอุดมศึกษาโลก
ที่ตอบโจทย์การเรียนรู้ของคนทุกช่วงวัย
พัฒนาคนให้ทันสมัย ทันโลก ทันการเปลี่ยนแปลง
เน้นการเรียนไปพร้อมกับการทํางาน
ปรับเปลี่ยนการทํางานได้หลายรูปแบบ
และหลากหลายอาชีพที่จะเกิดขึ้นใหม่"
ศ.คลินิก นพ.อุดม คชินทร
รมช.ศึกษาธิการ
Written byอรพรรณ ฤทธิ์มั่น
Photo Creditยุทธพงศ์ เลือกกลั่นดี
Rewriterนวรัตน์ รามสูต
Editorบัลลังก์ โรหิตเสถียร